
UDTALELSE
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:<RepeatBlock-Dec>
1.	bemærker, at Den Europæiske Anklagemyndigheds (EPPO's) sagsmængde i 2023 næsten fordobledes i forhold til 2022 og nåede op på 1 927 aktive efterforskninger; roser EPPO's resultatrige aktiviteter i 2023, som omfattede 139 tiltaler, 339 momsrelaterede sager og over 200 efterforskninger i forbindelse med gennemførelsen af NextGenerationEU; bemærker endvidere, at EPPO begyndte at retsforfølge gerningsmændene til EU-svig ved de nationale domstole; 
2.	roser det tætte samarbejde mellem EPPO og Revisionsretten, navnlig med hensyn til at afsløre enhver mistanke om strafbare handlinger, der henhører under dens kompetence, og som involverer deltagende medlemsstater;
3.	glæder sig over forhøjelsen af bevillingerne til EPPO's budget i 2023, som beløber sig til i alt 64,6 mio. EUR, hvilket gjorde det muligt at øge personalet med 11 % i det pågældende år; anerkender, at fremskyndelsen af udbetalingen af NextGenerationEU-finansiering, den hurtige stigning i EPPO's arbejdsbyrde – en stigning i antallet af sager på 70 % og i antallet af undersøgelser på 58 % i perioden fra 2022 til 2023 – samt udvidelsen af EPPO's medlemskreds forventes at lægge yderligere pres på dens ressourcer; understreger vigtigheden af at sikre yderligere finansiering til samt styrkelse af EPPO's personale med henblik på at sætte myndigheden i stand til effektivt at bekæmpe organiseret kriminalitet, beskytte EU's finansielle interesser og værne om retsstatsprincippet, som alle udgør centrale EU-prioriteter; beklager, at Kommissionens forslag til EPPO's budget for 2025 og Rådets holdning ikke sikrer tilstrækkelige ressourcer til, at myndigheden kan opfylde sit mandat; understreger, at EPPO genererer et betydeligt finansielt afkast til EU, hvilket fremgår af beslaglæggelsen af 1,5 mia. EUR i 2023, og opfordrer til at sørge for, at den næste flerårige finansielle ramme (FFR) for 2028-2034 indeholder en øremærket forhøjelse af finansieringen hertil med henblik på at sikre, at myndigheden fortsat kan opfylde sine mål og forpligtelser;
4.	anerkender vigtigheden af, at der anlægges en holistisk tilgang til at bekæmpe økonomisk kriminalitet såsom svig og korruption samt mere konventionelle former for kriminalitet såsom narkotikahandel og menneskehandel, eftersom disse ofte er forbundet; minder om, at Kommissionen i sin kommende evalueringsrapport nøje bør analysere, hvilke kategorier af kriminalitet EPPO's mandat skal udvides til at omfatte med henblik på at sikre, at den bliver rustet til at udfylde sin rolle bedst muligt; bemærker, at EPPO's aktuelle kompetence til at efterforske organiseret kriminalitet og hvidvask af penge i forbindelse med svig, der skader EU's finansielle interesser, bør bakkes op med tilstrækkelige ressourcer og med et effektivt samarbejde med Europol, og bemærker, at det bør analyseres, hvordan EPPO's operationer og efterforskninger kan blive mere effektive og virkningsfulde, og at der bør forelægges et lovgivningsforslag som tillæg til evalueringen; minder i den forbindelse om kommissær McGraths planer om at fremskynde evalueringen;
5.	understreger den afgørende rolle, som inddrivelse af aktiver spiller med hensyn til at opnå en troværdig afskrækkende indvirkning på organiseret kriminalitet; glæder sig over, at EPPO deltager i internationale netværk med henblik på at fremskynde sine operationer vedrørende inddrivelse af aktiver yderligere; understreger behovet for, at Kommissionen opfordrer EPPO til at deltage i det nyoprettede samarbejdsnetværk om inddrivelse og konfiskation af aktiver; bemærker, at rettidig og effektiv efterforskning og retsforfølgning af svigagtig kriminalitet kan generere betydelige besparelser for Unionens budget og for medlemsstaternes budgetter;
6.	understreger EPPO's vigtige rolle i forbindelse med Unionens tilgang til bekæmpelse af korruption og misbrug af EU-midler; udtrykker sin tilfredshed med, at 24 medlemsstater deltager i EPPO, og opfordrer de resterende medlemsstater til også at gøre det eller til i modsat fald at blive nægtet muligheden for at forvalte EU-midler indirekte; opfordrer Kommissionen til nøje at overvåge medlemsstaternes samarbejdsniveau med EPPO i senere rapporter og til fortsat at indgå i en aktiv dialog med ikkedeltagende medlemsstater med henblik på effektivt at lette EPPO i udførelsen af dens opgaver; understreger, at en sådan dialog bør fortsætte med de medlemsstater, der allerede deltager i EPPO, med hensyn til at tackle vanskelighederne med at bekæmpe krænkelser af retsstatsprincippet og korruption og støtte dem i den praktiske gennemførelse af henstillingerne i de årlige retsstatsrapporter desangående; gentager imidlertid Europa-Parlamentets opfordring om, at medlemskab af EPPO bør være en forudsætning for at modtage EU-midler, og at det er nødvendigt at udvide EPPO's mandat; glæder sig over Sveriges og Polens deltagelse i EPPO, hvilket blev bekræftet i henholdsvis januar og juli 2024;
7.	glæder sig over udnævnelsen af otte nye europæiske anklagere og 35 nye europæiske delegerede anklagere til EPPO i 2023; gentager, at EPPO kun kan udfylde sin rolle, hvis den har fuld retlig uafhængighed, som følger af en meritbaseret og objektiv udnævnelsesprocedure; opfordrer medlemsstaterne til at bidrage til EPPO's fulde uafhængighed i denne henseende;
8.	tilskynder til, at samarbejdet mellem EPPO og OLAF fortsættes og styrkes i overensstemmelse med deres respektive forordninger og OLAF's forpligtelse til uden unødig forsinkelse at indberette mistanke om kriminel kontakt til EPPO med henblik på at sætte myndigheden i stand til at bekæmpe svig, korruption og økonomisk kriminalitet, der skader Unionens finansielle interesser; støtter videreudviklingen af fælles initiativer, informationsudveksling og koordinerede foranstaltninger mellem EPPO og OLAF, da et sådant samarbejde er af afgørende betydning med hensyn til at styrke beskyttelsen af EU's finansielle interesser og Unionens bekæmpelse af økonomisk kriminalitet og sikre en effektiv anvendelse af Unionens ressourcer.
</RepeatBlock-Dec>

